钦定古今图书集成/明伦汇编/官常典/第561卷 > 王纬
## 钦定古今图书集成/明伦汇编/官常典/第561卷 > 王纬

按《唐书》本传：“纬字文卿，并州太原人。父之咸，为长安
尉，与弟之贲、之奂皆有文。纬举明经，以书判入等，历
长安尉。大历中，与李泌俱为路嗣恭江西观察判官。
泌见恶于元载，嗣恭希意欲杀之，纬护解，仅免。泌执
政，奏于己有私恩，德宗许为泌报，故进纬给事中。浙西观察使缺，泌拟纬，帝曰：‘是朕为君报德者乎？黄门
要地，独不留议事耶’？”对曰：“浙西赋入尤剧，纬清而忠，
能惠养民，故请遣之。”制可。初，州县有韩滉时罚钱未
入者十八万缗，府史请裒为进奉，纬上疏愿蠲以纾
民，诏听之。贞元十年，加御史大夫，兼诸道盐铁转运
使。裴延龄以诸道负钱四百万缗献为羡钱以图宠，
纬奏“此诸州经费。”大忤延龄意，改检校工部尚书。卒，
年七十一，赠太子少保。纬居官以清白称，然好用刻
深吏督察其下，条约苛碎，人不聊云。